## Pravilnik o dopusnicama za obavljanje linijskog prijevoza putnika

### NN 54/1999 (31.5.1999.), Pravilnik o dopusnicama za obavljanje linijskog prijevoza putnika

# **MINISTARSTVO POMORSTVA, PROMETA I VEZA**

Na temelju članka 23. stavka 5. i članka 24. stavak 3. Zakona o prijevozu
u cestovnom prometu ("Narodne novine" broj 36/98), ministar pomorstva prometa
i veza donosi

## **PRAVILNIK**

### **O DOPUSNICAMA ZA OBAVLJANJE LINIJSKOG PRIJEVOZA PUTNIKA**

I. OPĆE ODREDBE

Članak 1.

Ovim Pravilnikom propisuju se uvjeti za dobivanje dopusnica za obavljanje
linijskog prijevoza putnika u unutarnjem i međunarodnom cestovnom prometu,
obrasci dopusnica, postupak izdavanja dopusnica, visina naknade za izdavanje
dopusnica, te sadržaj i način vođenja upisnika o izdanim dopusnicama.

Članak 2.

Pojedini izrazi u smislu ovoga Pravilnika imaju sljedeće značenje:

1. Lokalna linija je relacija ili skup relacija na području jedinice
lokalne samouprave (općina ili grad), na kojima se obavlja prijevoz putnika
po usklađenom i objavljenom voznom redu.

2. Županijska linija je relacija ili skup relacija na području iste
županije odnosno Grada Zagreba, na kojima se obavlja prijevoz putnika po
usklađenom i objavljenom voznom redu. Županijska linija može prometovati
bez zaustavljanja i preko područja susjedne županije, ako je takvo prometovanje
uvjetovano cestovnom mrežom.

3. Županijska linija posebnog linijskog prijevoza je relacija ili skup
relacija na kojima se obavlja prijevoz točno određene vrste putnika (prijevoz
zaposlenika do mjesta rada i natrag do mjesta stanovanja ili prijevoz učenika
od škole i natrag i sl.) na području jedne županije odnosno Grada Zagreba.

4. Međužupanijska linija je relacija ili skup relacija na kojima se
obavlja prijevoz putnika između dviju ili više županija odnosno Grada Zagreba
i jedne ili više županija.

5. Međužupanijska linija posebnog linijskog prijevoza je relacija ili
skup relacija na kojima se obavlja prijevoz točno određene skupine putnika
(prijevoz zaposlenika do mjesta rada i natrag do mjesta stanovanja ili
prijevoz učenika do škole i natrag i sl.) na području dviju ili više županija
odnosno Grada Zagreba i jedne ili više županija.

6. Međunarodna linija je relacija ili skup relacija na kojima se obavlja
prijevoz putnika između dviju ili više država, po usklađenom i objavljenom
voznom redu, na kojima nije dozvoljen unutarnji prijevoz putnika.

7. Dopusnica za lokalnu liniju je isprava na temelju koje se dopušta
obavljanje prijevoza putnika na jednoj ili više lokalnih linija (mreža
linija).

8. Dopusnica za županijsku liniju je isprava, na temelju koje se dopušta
obavljanje prijevoza putnika na županijskoj liniji.

9. Dopusnica za županijski posebni linijski prijevoz je isprava na temelju
koje se dopušta obavljanje prijevoza putnika na županijskoj liniji posebnog
linijskog prijevoza.

10. Dopusnica za međužupanijsku liniju je isprava na temelju koje se
dopušta obavljanje prijevoza putnika na međužupanijskoj liniji.

11. Dopusnica za međužupanijski posebni linijski prijevoz je isprava
na temelju koje se dopušta obavljanje prijevoza putnika na liniji posebnog
međužupanijskog linijskog prijevoza na području dviju ili više županija.

12. Dopusnica za međunarodnu liniju je isprava na temelju koje se dopušta
obavljanje prijevoza putnika na međunarodnoj liniji.

13. Polazak je vremenom označen početak obavljanja prijevoza s polaznog
kolodvora odnosno stajališta.

14. Relacija je udaljenost između dva mjesta na liniji, koja su u voznom
redu označena kao kolodvori odnosno stajališta.

15. Neizmijenjena linija je linija, čiji je vozni red istovjetan u odnosu
na liniju koja se održava. Neizmijenjena linija je i linija na čijem voznom
redu su izmijenjeni podaci o nazivu i sjedištu prijevoznika, ako je izmjena
nastala u skladu s posebnim propisima.

16. Izmijenjena linija je postojeća linija u kojoj je izmijenjeno vrijeme
polaska, spojeni polasci koji nemaju promjene, smanjen broj polazaka, smanjen
broj stajališta, smanjena učestalost održavanja, te skraćena relacija ili
izmijenjeno održavanje linija sa stalne na sezonsku liniju.

17. Nova linija je linija, koja se predlaže po novom voznom redu koji
ranije nije postojao, postojeća linija koja mijenja smjer odvijanja prijevoza,
ako se na postojećoj liniji uvode novi polasci ili nova stajališta te ako
se na postojećoj liniji produžuje relacija ili razdoblje održavanja ili
učestalost održavanja.

18. Stalna linija je linija, koja se održava tijekom cijele godine.

19. Sezonska linija je linija, koja se održava u određenom vremenskom
razdoblju tijekom godine.

20. Učestalost održavanja linije je način održavanja linije u roku važenja
voznog reda, a može biti više dnevnih polazaka, svakodnevna ili po unaprijed
utvrđenim danima.

21. Stajalište je svako mjesto za ulazak ili izlazak putnika utvrđeno
u voznom redu.

II. POSTUPAK USKLAĐIVANJA VOZNIH REDOVA

*a) Županijske linije*

Članak 3.

(1) Prilikom usklađivanja voznih redova na županijskim linijama, primjenjuju
se mjerila značaja i važnosti linije, te vremenski razmak zaštite polaska
u svim zajedničkim stajalištima na liniji.

(2) Mjerila značaja i važnosti linije primjenjuju se tako da se međužupanijskim,
posebnim međužupanijskim, posebnim županijskim, te lokalnim linijama, ne
mogu osporavati županijske linije po mjerilima vremenskog razmaka zaštite.

Članak 4.

(1) Vremenski razmak zaštite polazaka na županijskim voznim redovima
su sljedeći:

```
_____________________________________________________

Dužina 		Najmanja vremenska razlika u minutama
relacije 		prije/poslije
km

_____________________________________________________

do 10 				15

11-30 				30

31-50 				45

preko 51 			60
```

(2) Za izmijenjenu ili novu županijsku liniju ne može se izdati dopusnica,
ako s postojećom županijskom linijom ima dva ili više zajedničkih stajališta,
a predloženi se polazak na svim zajedničkim stajalištima nalazi u vremenskim
razmacima propisanim u stavku 1. ovoga članka.

*b) Međužupanijske linije*

Članak 5.

(1) Prilikom usklađivanja voznih redova na međužupanijskim linijama
primjenjuju se mjerila značaja i važnosti linije i vremenski razmak zaštite
polaska u svim zajedničkim stajalištima na liniji.

(2) Mjerila značaja i važnosti linije primjenjuju se tako da se međužupanijske
linije ne mogu osporavati po mjerilima vremenskog razmaka zaštite voznih
redova od županijskih, posebnih županijskih i lokalnih linija.

(3) Stajališta na novim međužupanijskim linijama mogu biti samo u gradovima
te sjedištima općina.

(3) Izuzetno iz stavka 3. ovog članka, stajališta na međužupanijskim
linijama mogu biti u svim naseljenim mjestima, ako u tim naseljenim mjestima
nije organiziran lokalni i/ili županijski linijski prijevoz putnika.

Članak 6.

(1) Vremenski razmak zaštite polazaka na međužupanijskim voznim redovima
su sljedeći:

```
_____________________________________________________

Dužina 		Najmanja vremenska razlika u minutama
relacije 	putnička 	ekspresna i direktna
km 		prije / poslije 	prije / poslije

_____________________________________________________

do 50 km  		30  			45

 51 - 100  		45  			60

101 - 200  		60  			90

201 - 400  		90 			120

preko 401 		120 			180
```

(2) Za novu ili izmijenjenu međužupanijsku liniju ne može se izdati
dopusnica, ako s postojećom međužupanijskom linijom ima dva ili više zajedničkih
stajališta, a predloženi se polazak na svim zajedničkim stajalištima nalazi
u vremenskim razmacima propisanim u stavku 1. ovoga članka.

(3) Propisana najmanja vremenska razlika u minutama iz stavka 1. ovoga
članka primjenjuje se u odnosima linija:

a) putnička-putnička,

b) ekspresna ili direktna-putnička

*c) Međunarodne linije*

Članak 7.

(1) Prilikom utvrđivanja voznih redova na međunarodnim linijama primjenjuje
se mjerilo značaja i važnosti linije i vremenski razmak zaštite polaska
u svim zajedničkim stajalištima na liniji, ako međunarodnim ugovorom nije
drukčije određeno.

(2) Mjerilo značaja i važnosti linije primjenjuje se tako da se vozni
redovi na međunarodnim linijama ne mogu osporavati voznim redovima međužupanijskih,
županijskih, lokalnih i posebnih linija.

(3) Stajališta na novim međunarodnim linijama mogu biti samo u mjestima
gdje postoji autobusni kolodvor.

Članak 8.

(1) Vremenski razmak zaštite polazaka na međunarodnim voznim redovima
su sljedeći:

```
_____________________________________________________

Dužina 		Najmanja vremenska razlika u minutama
relacije 		prije / poslije
u km

_____________________________________________________

do 100 km 			60

101 do 400 			90

401 do 800 			180

preko 800 			240
```

(2) Za novu ili izmijenjenu međunarodnu liniju ne može se izdati dopusnica,
ako s postojećom međunarodnom linijom ima najmanje jedno zajedničko stajalište
u Republici Hrvatskoj i najmanje jedno zajedničko stajalište izvan Republike
Hrvatske, a predloženi se polazak na ovim i svim ostalim zajedničkim stajalištima
nalazi unutar vremenskih razmaka propisanih u stavku 1. ovoga članka.

*d) Utvrđivanje voznog reda*

Članak 9.

(1) Vozni red utvrđuje prijevoznik na propisanom obrascu, a prema mjerilima
iz ovoga Pravilnika i Pravilnika o određivanju daljinara i najmanjeg voznog
vremena.

(2) U vozni red međunarodne bilateralne ili tranzitne linije, prijevoznik
upisuje, pored naziva stajališta i kilometraže i naziv graničnog prijelaza
Republike Hrvatske i druge zemlje odnosno svake od zemalja preko čijeg
teritorija linija prometuje, vrijeme dolaska na granični prijelaz i vrijeme
polaska s graničnog prijelaza.

(3) Vozni red za međunarodnu autobusnu liniju piše se na hrvatskom jeziku
i jednom od svjetskih jezika.

(4) Obrasci iz stavka 1. i 2. ovoga članka, tiskani su uz ovaj Pravilnik
i čine njegov sastavni dio.

Članak 10.

(1) Vozni red mora glasiti na prijevoznika.

(2) Ako prijevoz obavlja zajednički više prijevoznika, vozni red mora
glasiti na sve prijevoznike.

(3) Odnosi prijevoznika uređuju se posebnim ugovorom koji se prilaže
zahtjevu za izdavanje dopusnice.

Članak 11.

Prijevoznik je odgovoran za točnost podataka upisanih u vozni red, koji
se prilaže uz zahtjev za izdavanje dopusnice.

III. POVJERENSTVO ZA LINIJSKI PRIJEVOZ PUTNIKA

Članak 12.

(1) Za provođenje postupka usklađivanja voznih redova na međužupanijskim,
posebnim međužupanijskim i međunarodnim linijama, Ministar pomorstva prometa
i veza (u daljnjem tekstu: ministar) imenuje Povjerenstvo za linijski prijevoz
putnika od 5 članova (u daljnjem tekstu Povjerenstvo), od kojih su tri
člana iz Ministarstva pomorstva, prometa i veza (u daljnjem tekstu: Ministarstvo),
a dva člana predstavnika linijskih prijevoznika.

(2) Za provođenje postupka usklađivanja voznih redova na županijskim
i posebnim županijskim linijama, župan odnosno gradonačelnik Grada Zagreba
može osnovati povjerenstvo, te utvrditi broj članova i sastav toga povjerenstva.

(3) Povjerenstvo provodi postupak utvrđivanja neizmijenjenih voznih
redova, usklađivanje izmijenjenih i novih voznih redova, određuje način
podnošenja zahtjeva za izdavanje dopusnice, te može utvrditi i dodatna
mjerila za usklađivanje voznih redova i izdavanje dopusnica.

(4) Iznimno u slučaju prometne potrebe, povjerenstvo odnosno upravno
tijelo može odrediti drukčiji vremenski razmak zaštite polaska iz članka
4., 6. i 8. ovoga Pravilnika na liniji odnosno dijelu linije, o čemu je
dužno pravovremeno izvijestiti prijevoznike.

(5) Povjerenstvo prati obavljanje linijskog prijevoza putnika na linijama,
predlaže mjere za njihovo poboljšanje i koordinira radom na izdavanju knjige
voznih redova za županijske, međužupanijske i međunarodne vozne redove.

(6) Povjerenstvo iz stavka 1. ovoga članka surađuje s upravnim tijelima
županija i upravnim tijelima grada Zagreba nadležnim za poslove prometa
(u daljnjem tekstu: upravno tijelo) i povjerenstvima ako su osnovana.

(7) Članovima povjerenstva iz stavka 1. ovoga članka pripada naknada.

(8) Visinu naknade iz stavka 1. ovoga članka utvrđuje ministar.

IV. POSTUPAK IZDAVANJA DOPUSNICA

Članak 13.

(1) Zahtjev za izdavanje dopusnice za obavljanje linijskog međužupanijskog,
posebnog međužupanijskog i međunarodnog prijevoza, prijevoznik podnosi
Ministarstvu, a zahtjev za izdavanje dopusnica za obavljanje linijskog
županijskog i posebnog županijskog prijevoza podnosi se upravnom tijelu.

(2) U zahtjevu za izdavanje dopusnice, prijevoznik je dužan navesti
ime odnosno naziv prijevoznika, podatke o odgovornoj osobi, te priložiti
sljedeće:

1. Utvrđeni vozni red s prilozima u skladu s člancima 9. i 10. ovoga
Pravilnika,

2. Shemu prijevoznog pravca - itinerera u primjerenom mjerilu,

3. Tarifu (izvod) s cjenikom za priloženi vozni red.

(3) U zahtjevu za izdavanje dopusnice za izmijenjeni i novi vozni red
prijevoznik je dužan obrazložiti prometnu potrebu i gospodarsku opravdanost
obavljanja linijskog prijevoza putnika na liniji za koju podnosi zahtjev.

(4) U zahtjevu za izdavanje dopusnice prijevoznik je dužan navesti broj
potrebnih dopusnica i rok njihova važenja.

(5) Uz zahtjev za izdavanje dopusnice za obavljanje posebnog linijskog
prijevoza, prijevoznik je, osim priloga iz stavka 2. ovoga članka, dužan
priložiti ugovor s naručiteljem prijevoza i primjerak iskaznice za putnike,
ovjeren od naručitelja prijevoza.

(6) Za prijevoz u međunarodnom cestovnom prometu, prijevoznik je dužan
priložiti izvornik ugovora o poslovno-tehničkoj suradnji sa stranim prijevoznikom
na načelu uzajamnosti na hrvatskom jeziku i jeziku poslovnog partnera,
te ostale dokumente propisane međudržavnim ugovorom.

Članak 14.

Dopusnica za linijski prijevoz putnika izdaje se prijevozniku koji uz
dokaze iz članka 13. ovoga Pravilnika ima:

1. Odobrenje za linijski prijevoz,

2. Prijevozne kapacitete i vozno osoblje za traženu dopusnicu,

3. Ostalu potrebnu dokumentaciju.

Članak 15.

Smatra se da prijevoznik ima odgovarajuće prijevozne kapacitete, ako
ima dovoljno vlastitih autobusa ili autobusa u najmu za obavljanje redovitog
prijevoza, na svim linijama za koje ima dopusnicu.

Članak 16.

(1) Dopusnica za obavljanje linijskog prijevoza putnika na županijskim
i međužupanijskim linijama izdaje se s rokom važenja od jedne do pet godina,
pri čemu prometna godina počinje 1. lipnja tekuće godine, a završava 31.
svibnja naredne godine.

(2) Dopusnica za obavljanje posebnog županijskog i posebnog međužupanijskog
prijevoza izdaje se na rok važenja ugovora, a najduže na dvije godine.

(3) Dopusnica za obavljanje međunarodnog linijskog prijevoza putnika
izdaje se na rok važenja ne duži od pet godina, ako međunarodnim ugovorom
nije drukčije određeno.

(4) Za vrijeme važenja dopusnice prijevoznik može mijenjati vozni red
i prijevozni pravac, samo u slučajevima predviđenim Zakonom i ovim Pravilnikom.

(5) Dopusnica nije prenosiva na drugog prijevoznika.

Članak 17.

(1) Obrazac dopusnice sastoji se od jednog posebno zaštićenog lista
papira, veličine A4. Na prvoj stranici je grb Republike Hrvatske i utisnuta
oznaka Republike Hrvatske po cijeloj površini lista.

(2) Obrazac dopusnice za obavljanje županijskog linijskog prijevoza
je svijetlosmeđe boje.

(3) Obrazac dopusnice za obavljanje posebnog linijskog županijskog prijevoza
je svijetložute boje.

(4) Obrazac dopusnice za obavljanje međužupanijskog linijskog prijevoza
je svijetloplave boje.

(5) Obrazac dopusnice za obavljanje posebnog linijskog međužupanijskog
prijevoza je svijetlocrvene boje.

(6) Obrazac dopusnice za obavljanje međunarodnog bilateralnog i tranzitnog
linijskog prijevoza je ružičaste boje.

(7) Obrasci svih dopusnica tiskani su uz ovaj Pravilnik i čine njegov
sastavni dio.

Članak 18.

(1) Za vrijeme važenja dopusnice prijevoznik može Ministarstvu odnosno
upravnom tijelu podnijeti zahtjev za izmjenu voznog reda.

(2) Zahtjev za izdavanje dopusnice za novu liniju, prijevoznik podnosi
Ministarstvu odnosno upravnom tijelu u zadnjem tromjesečju tekuće godine.

(3) Ministarstvo odnosno upravno tijelo dužno je riješiti sve podnesene
zahtjeve prijevoznika u zadnjem tromjesečju tekuće godine do 31. ožujka
naredne godine, a primjena voznog reda nove linije počinje od 1. lipnja
naredne godine.

Članak 19.

Zahtjev za produženje dopusnice podnosi se Ministarstvu odnosno upravnom
tijelu najmanje tri mjeseca prije isteka roka njenog važenja.

Članak 20.

Ministarstvo odnosno upravno tijelo odbit će zahtjev prijevoznika za
izdavanje dopusnice za novu ili izmijenjenu liniju:

- ako je prijevoznik u prethodnom razdoblju višekratno činio povrede
propisa, prvenstveno onih koji se odnose na tehničku ispravnost vozila
ili vremena upravljanja vozilom i odmorima vozača, na temelju evidencije
koju vode tijela nadležna za nadzor, pravomoćnih presuda domaćih sudbenih
tijela, te izvješća nadležnih tijela država na čijem teritoriju je prekršaj
učinjen, a u skladu s međunarodnim ugovorom,

- ako prijevoznik u prethodnom razdoblju nije obavljao prijevoz u skladu
s dopusnicom na temelju evidencije nadzornih tijela.

Članak 21.

Dopusnica za obavljanje linijskog prijevoza putnika prestaje važiti
prije isteka roka njenog važenja:

- na način i po postupku propisanom Zakonom o prijevozu u cestovnom
prometu,

- na zahtjev prijevoznika ako ne može obavljati prijevoz,

- ako prijevoznik prestane ispunjavati uvjete na temelju kojih je dobio
dopusnicu,

- ako prijevoznik po posebnim propisima prestane postojati,

- ako prijevoznici na zajedničkoj liniji raskinu međusobni ugovor o
kooperaciji.

V. NAKNADA ZA IZDAVANJE DOPUSNICA

Članak 22.

(1) Visina naknade za izdavanje dopusnica za županijsku, posebnu županijsku,
međužupanijsku i posebnu međužupanijsku liniju za prvi primjerak iznosi
300,00 kuna, a svaki sljedeći primjerak 30,00 kn.

(2) Naknada za ovjeru voznog reda ili prijevoznog pravca ili cjenika
iznosi 30,00 kn po primjerku.

(3) Za izdavanje dopusnica za međunarodnu autobusnu liniju plaća se
upravna pristojba u skladu sa Zakonom o upravnim pristojbama, ako međunarodnim
ugovorom nije drukčije određeno.

VI. UPISNIK IZDANIH DOPUSNICA

Članak 23.

(1) Ministarstvo odnosno upravna tijela dužna su voditi upisnik o izdanim
dopusnicama.

(2) Upisnik o izdanim dopusnicama vodi se na obrascu veličine A4 s odgovarajućim
sadržajem uvezanim u knjigu.

(3) Obrazac upisnika iz stavka 1. ovoga članka, tiskan je uz ovaj Pravilnik
i čini njegov sastavni dio.

(4) Upisnik o izdanim dopusnicama može se voditi i na računalu u istovjetnom
obliku i sadržaju.

(5) Ako se upisnik o izdanim dopusnicama vodi na računalu, obvezno se
ispisuje na tiskaču i uvezuje u knjigu.

(6) Upisnik o izdanim dopusnicama je javan.

(7) Upravna tijela dužna su kopije upisnika o izdanim dopusnicama dostaviti
Ministarstvu do početka prometne godine.

VII. PRIJELAZNE I ZAVRŠNE ODREDBE

Članak 24.

(1) Prijevoznici su dužni u roku 90 dana, od dana stupanja na snagu
ovoga Pravilnika, podnijeti zahtjev za izdavanje dopusnica Ministarstvu
odnosno upravnom tijelu za sve linije u unutarnjem prijevozu putnika na
kojima su obavljali prijevoz putnika na dan stupanja na snagu Zakona o
prijevozu u cestovnom prometu.

(2) Uz zahtjev za izdavanje dopusnice prijevoznik je dužan priložiti
izvornik akta na temelju kojeg mu je ta linija u prethodnom razdoblju odobrena.

Članak 25.

Autobusni kolodvori su dužni povjerenstvu odnosno upravnom tijelu iz
članka 12. ovoga Pravilnika dostaviti izvod iz prometnog dnevnika polazaka
i dolazaka za linije koje su se održavale na dan stupanja na snagu Zakona
o prijevozu u cestovnom prometu.

Članak 26.

Prije izdavanja dopusnica za postojeće linije, Povjerenstvo iz članka
12, ovoga Pravilnika odnosno upravno tijelo, utvrdit će opravdanost izdavanja
dopusnice za svaku liniju.

Članak 27.

(1) Ministarstvo odnosno upravno tijelo može izdati dopusnicu za novu
liniju ako se znatno poveća broj putnika ili ako se puste u promet novoizgrađene
ceste.

(2) Ministarstvo odnosno upravno tijelo može izdati dopusnicu za novu
liniju, na temelju mišljenja o prometnoj i gospodarskoj potrebi za uvođenje
nove linije jedinice lokalne samouprave, na čijem će području linija imati
stajališta.

Članak 28.

Povjerenstvo odnosno upravno tijelo može raspisati natječaj za uvođenje
linijskog prijevoza iz svoje nadležnosti ako je prijevoznik iz neopravdanih
razloga prestao obavljati prijevoz na liniji za koju je dobio dopusnicu
ili ako postoji prometna potreba za uvođenje linijskog prijevoza.

Članak 29.

Prijevoznik koji posjeduje koncesiju na pojedinoj liniji, Ministarstvo
odnosno upravno tijelo izdat će dopusnicu za tu liniju na isti rok do kojeg
važi koncesija.

Članak 30.

Na dan stupanja na snagu ovoga Pravilnika, Hrvatska gospodarska komora
dužna je zaključiti Registar međunarodnih linija, te ga zajedno sa svim
prilozima (redovi vožnje sa svim izmjenama) u roku 8 dana dostaviti Ministarstvu.

Članak 31.

Na dan stupanja na snagu ovoga Pravilnika prestaje važiti Pravilnik
o načinu i postupku usklađivanja redova vožnje za linijski prijevoz putnika
u međunarodnom cestovnom prometu ("Hrvatsko gospodarstvo", br. 24/92 i
47/93).

Članak 32.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/99-01/47
Urbroj: 530-04-99-01
Zagreb, 18. svibnja 1999.

Ministar
pomorstva, prometa i veza
**mr. Željko Lužavec,** v. r.

![](dodatni/372200.gif)

![](dodatni/372201.gif)

![](dodatni/372202.gif)

![](dodatni/372203.gif)

![](dodatni/372204.gif)

![](dodatni/372205.gif)

![](dodatni/372206.gif)

![](dodatni/372207.gif)

![](dodatni/372208.gif)

![](dodatni/372209.gif)

![](dodatni/372210.gif)

![](dodatni/372211.gif)

![](dodatni/372212.gif)

![](dodatni/372213.gif)

![](dodatni/372214.gif)

![](dodatni/372215.gif)

![](dodatni/372216.gif)

![](dodatni/372217.gif)

![](dodatni/372218.gif)

![](dodatni/372219.gif)

![](dodatni/372220.gif)

Pravilnik, NN 54/1999-1029
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)